
A dimetil triszulfid endokannabinoid rendszeren keresztül kifejtett anxiolitikus és antidepresszáns hatásának vizsgálata

A depresszió és a szorongás modern korunk leggyakoribb mentális betegségeihez tartoznak, komoly társadalmi és gazdasági terhet róva az emberi közösségre. A dimetil-triszulfid (DMTS) egy kedvező farmakokinetikai tulajdonságokkal bíró, a vér-agy gáton is áthatolni képes, szerves poliszulfid, amely előzetes kutatásaink alapján részt vehet a stresszhez kapcsolódó agyi mechanizmuskokban. E dolgozat célja a DMTS antidepresszáns-szerű és anxiolitikus hatásának vizsgálata volt, különös tekintettel az endokannabinoid rendszer szerepére, valamint az endokannabinoid rendszer közreműködésének igazolása a krónikus megjósólhatatlan enyhe stressz okozta depresszió-szerű viselkedés egérmodelljében. C57Bl/6 törzsbe tartozó egerek csoportjait DMTS kezelésnek, illetve az endokannabinoid rendszerre való hatást igazolandó, a CB1 receptor antagonista AM251 kezelésnek vetettünk alá, az egerek egy csoportja mindkettőn átesett. A 4 nappali és 3 éjszakai stresszorból álló, 21 napos stresszparadigma során az állatokat a depresszió-szerű viselkedés (farokfelfüggesztési tesz -TST; erőltetett úszás teszt -FST) és szorongásszint meghatározására szolgáló teszteken (nyílt terep teszt -OFT; üveggolyó eltemetési teszt -MBT) vezettük át, a modell validitását szukrózpreferencia teszt segítségével igazolva (SPT). Az egerek testtömegének változása is dokumentálásra került. A krónikus stressznek kitett állatok testsúlycsökkenést és megemelkedett szorongási szintet, valamint depresszió-szerű viselkedést mutattak, amely az alkalmazott tesztekben megnyilvánult. A DMTS kezelés mind a depresszió-szerű viselkedést, mind a szorongási szintet, valamint a testtömeg növekedését is csökkentette, antidepresszáns hatásában az endokannabinoid rendszer szerepe beigazolódott, szorongásoldó hatásában ugyanakkor nem bizonyult szignifikáns tényezőnek. A DMTS potenciális jelölt lehet a depresszió és szorongás kiegészítő kezelésében mint gyógyszer, vagy mint táplálékkiegészítő.
Személyesen a stresszorok alkalmazása során; a szorongásra és depresszióra utaló vizsgálatok kivitelezésében és videós, szoftveres kiértékelésében; az állatok kémiai anyagokkal való kezelésében; terminálásában és a jelenleg zajló vizsgálatokhoz felhasznált szövetmintáik begyűjtésében; illetve a kapott adatok bevitelében és kiértékelésében is közreműködtem.



